**REPUBLIKA HRVATSKA**

**SISAČKO-MOSLAVAČKA ŽUPANIJA**

**OPĆINA HRVATSKA DUBICA**

**Općinski načelnik**

KLASA: 402-08/16-01/03

URBROJ: 2176/10-01-16-01

Hrvatska Dubica, 16.11.2016. godine

 Na temelju članka 35. Zakona o lokalnoj i područnoj (regionalnoj) samoupravi (“Narodne novine” broj: 33/01, 60/01, 129/05, 109/07, 125/08, 36/09, 150/11, 144/12, 19/13.- pročišćeni tekst i 137/15 - ispr.), a sukladno odredbama Zakona o udrugama („Narodne novine“ broj: 74/14), Zakona o financijskom poslovanju i računovodstvu neprofitnih organizacija („Narodne novine“ broj: 121/14) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj: 26/15), te članka 34. Statuta Općine Hrvatska Dubica („Službeni vjesnik“ broj: 7/13) općinski načelnik Općine Hrvatska Dubica donosi

P R A V I L N I K

o financiranju udruga iz proračuna Općine Hrvatska Dubica

I. UVODNE ODREDBE

Članak 1.

 Ovim Pravilnikom utvrđuju se kriteriji, mjerila i postupci za dodjelu sredstava iz proračuna Općine Hrvatska Dubica udrugama kao i korištenje tih sredstava od strane udruga, s ciljem provedbe aktivnosti od interesa za opće dobro, a kojim aktivnostima se ispunjavaju ciljevi i prioriteti definirani strateškim i planskim dokumentima odnosno godišnjim programima javnih potreba za određenu oblast na području Općine Hrvatska Dubica (u nastavku: Općina).

 Odredbe ovoga Pravilnika koje se odnose na udruge, na odgovarajući način primjenjuju se i u odnosu na druge organizacije civilnog društva (zaklade, privatne ustanove i druge neprofitne organizacije) kada su one, u skladu s uvjetima javnog natječaja ili javnog poziva za financiranje programa i projekata, prihvatljivi prijavitelji odnosno partneri.

 *Prihvatljiv prijavitelj*, u pravilu je udruga i druga neprofitna organizacija koja ima sjedište na području Općine i koja aktivno djeluje na području Općine ili ima sjedište izvan Općine, ali u svom osnivačkom aktu ima određeno područje djelovanja koje se proteže i na Općinu i koja aktivno djeluje na području Općine, uz uvjet da ista ispunjava sve odredbe ovoga Pravilnika i sve uvjete javnoga natječaja.

 Odredbe ovoga Pravilnika odnose se i na sportske udruge na području Općine.

Članak 2.

 Odredbe ovoga Pravilnika ne odnose se na financiranje programa i projekata ustanove čiji je osnivač Općina ili Sisačko-moslavačka županija.

 Iznosi financiranja tih programa i projekata bit će definirani od strane Općine kroz općinski proračun i program javnih potreba koje provodi ustanova.

Članak 3.

 Pojedini izrazi, u smislu ovoga Pravilnika, imaju sljedeće značenje:

 - „Projekt“ je skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski je ograničen i ima definirane troškove i resurse,

 - „Program“ je kontinuirani proces koji se, u pravilu, izvodi u dužem vremenskom razdoblju kroz niz različitih aktivnosti čiji su struktura i trajanje fleksibilniji, a mogu biti jednogodišnji i višegodišnji,

 - „Jednodnevne i višednevne manifestacije“ su aktivnosti koje provode organizacije civilnog društva i druge neprofitne organizacije s ciljem davanja dodatne ponude na području Općine i razvoja Općine općenito a mogu biti sportske, kulturne, zabavne, socijalne, humanitarne, gastronomske i druge.

II. PREDUVJETI ZA FINANCIRANJE KOJE OSIGURAVA OPĆINA

Članak 4.

 Općina će osigurati financijska sredstva, organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svoga djelokruga (kultura, organizacija aktivnosti za djecu i mladež, socijalna skrb i zdravstvo, promicanje vrijednosti Domovinskog rata, povećanje turističke ponude provođenjem općinskih manifestacija, ruralni razvoj) sukladno sredstvima osiguranim u općinskom proračunu.

 Općina će sustavno izgrađivati sposobnosti, posebna znanja i vještine svojih službenika koji rade na poslovima dodjele financijskih sredstava, ugovaranju i praćenju provedbe programa i projekata sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 – u nastavku: Uredba), te svih njezinih kasnijih izmjena i dopuna.

 *II.1. Definiranje prioritetnih područja financiranja*

Članak 5.

 Općina utvrđuje prioritetna područja za dodjelu financijskih sredstava programima i projektima udruga, sukladno mjerama iz programa, strategija, planova i drugih strateških dokumenata kojima se utvrđuju ciljevi i prioriteti u rješavanju problema vezanih uz opće dobro, javni interes ili javne potrebe, čije je provođenje u nadležnosti Općine Hrvatska Dubica, a koji se provode u suradnji i partnerstvu s udrugama.

 Prioritetna područja za financiranje programa i projekata utvrđuju se za proračunsku godinu na temelju procjene potreba u određenom području i mjera za ostvarivanje ciljeva iz strateških dokumenata za čiju provedbu je odgovorna Općina.

 Općinski načelnik donosi odluku o utvrđivanju aktivnosti od interesa za opće dobro i njihovom financiranju iz proračuna Općine.

 *II.2. Okvir za dodjelu financijskih sredstava*

Članak 6.

 Imajući u vidu raspoloživi iznos financijskih sredstava planiranih u općinskom proračunu namijenjen za dodjelu putem natječaja programima i/ili projektima udruga,općinski načelnik će, unaprijed prilikom planiranja natječaja, predvidjeti financijski okvir dodjele financijskih sredstava udrugama po objavljenom natječaju, koji obuhvaća:

- ukupan iznos raspoloživih sredstava,

- iznose predviđene za pojedina programska područja (djelatnosti) ako se natječaj raspisuje za više programskih područja,

- najniži i najviši iznos pojedinačnih ugovora o dodjeli financijskih sredstava,

- očekivani broj udruga s kojima će se ugovoriti provedba programa ili projekta u okviru pojedinog natječaja.

 *II.3. Godišnji plan raspisivanja natječaja*

Članak 7.

 Općinski načelnik, u roku od 30 dana od dana usvajanja općinskog proračuna, za sljedeću kalendarsku godinu, izrađuje i donosi i na mrežnim stranicama Općine, objavljuje Godišnji plan raspisivanja natječaja.

 Godišnji plan raspisivanja natječaja sadrži podatke o Općini, području, nazivu i planiranom vremenu objave natječaja, ukupnom iznosu raspoloživih sredstava, rasponu sredstava namijenjenom za financiranje pojedinog programa, odnosno projekta, očekivanom broju programa i projekata koji će se ugovoriti za financiranje te, ovisno o vrsti natječaja, druge podatke.

Članak 8.

 Općinski načelnik, u postupku pripreme i provedbe natječaja, za dodjelu financijskih sredstava udrugama/drugim neprofitnim organizacijama nadležan je za:

- predlaganje prioriteta i programskih područja javnog natječaja,

- donošenje kriterija prihvatljivosti prijava i uvjete prijave,

- utvrđivanje natječajne dokumentacije,

- utvrđivanje teksta javnog natječaja,

- imenovanje povjerenstva,

- odlučivanje po prigovorima udruga protiv Odluke o prijavama programa/projekata koji zadovoljavaju formalne uvjete javnog natječaja,

- donošenje odluke o financiranju projekata i programa udruga, na prijedlog Povjerenstva za procjenu prijava,

- organiziranje stručnog praćenja provedbe programa/projekata financiranih na temelju javnih natječaja i

- za utvrđivanje izvještaja o provedbi i rezultatima natječaja Uredu za udruge i drugim tijelima.

III. MJERILA ZA FINANCIRANJE

Članak 9.

 Općina će dodjeljivati sredstva za financiranje programa i projekata udrugama, potencijalnim korisnicima (u daljnjem tekstu: Korisnik financiranja) uz uvjet da:

- su iste upisane u Registar udruga, odnosno drugi odgovarajući registar i u Registar neprofitnih organizacijama,

- su se svojim statutom opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljevi koji nisu u suprotnosti s Ustavom i zakonom,

- da program/projekt, koji prijave na natječaj, bude ocijenjen kao značajan (kvalitetan, inovativan i koristan) za razvoj civilnog društva i zadovoljenje javnih potreba Općine definiranih razvojnim i strateškim dokumentima, odnosno uvjetima svakog pojedinog natječaja,

- su uredno ispunile obveze iz svih prethodno sklopljenih ugovora o financiranju iz proračuna Općine u suprotnom će svaka prijava novoga programa i/ili projekta na natječaj biti odbijena,

- nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine,

- se protiv korisnika, odnosno osobe ovlaštene za zastupanje udruge i voditelja programa/projekta ne vodi kazneni postupak i nije pravomoćno osuđen za prekršaj određen člankom 48. stavkom 2. alinejom c), odnosno pravomoćno osuđen za počinjenje kaznenog djela određenog člankom 48. stavkom 2. alinejom d) Uredbe ili uvjetima natječaja,

- općim aktom imaju uspostavljen model dobrog financijskog upravljanja i kontrola te način sprečavanja sukoba interesa pri raspolaganju javnim sredstvima,

- imaju prikladan način javnog objavljivanja programskog i financijskog izvješća o radu za proteklu godinu (na mrežnim stranicama udruge ili na drugi prikladan način),

- imaju odgovarajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga,

- uredno predaju sva izvješća Općini i drugim institucijama.

Članak 10.

 Osim uvjeta iz prethodnoga članka, Općina može propisati i dodatne uvjete natječaja koje trebaju ispunjavati udruge u svrhu ostvarivanja prednosti u financiranju, kao što su:

- primjena sustava osiguranja kvalitete djelovanja u neprofitnim organizacijama zasnovan na samo procjeni u prepoznavanju potreba korisnika i dokazima o pružanju odgovarajuće razine usluga u skladu sa standardima kvalitete i ciljevima svoga djelovanja,

- uključenost volonterskog rada u provedbu programa ili projekata, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskom društvu,

- umrežavanje i povezivanje sa srodnim udrugama, pogotovo s udrugama koje djeluju na području Općine radi prijenosa znanja, jačanja sposobnosti i održivosti,

- održavanje postojeće zaposlenosti, odnosno omogućavanje novog zapošljavanja stručnih osoba i doprinos smanjenju nezaposlenosti i gospodarskom rastu na razini Općine kroz provedbu programa, odnosno projekata,

- ostvarivanje međusektorskog partnerstva udruga i predstavnika javnog i poslovnog sektora u svrhu jačanja potencijala za razvoj općinske zajednice, te drugi slični uvjeti.

Članak 11.

 Općina neće financirati programe i projekte organizacija koji se financiraju po posebnim propisima, vjerskih i političkih organizacija te organizacija civilnog društva koje ne zadovoljavaju uvjete propisane ovim Pravilnikom odnosno svakim pojedinačno raspisanim natječajem.

 Općina neće financirati aktivnosti udruga koje se sukladno zakonu i drugim propisima smatraju gospodarskom djelatnošću udruga.

 U slučajevima iz prethodnog stavaka ovoga članka, odredba o udrugama čiji se programi i projekti neće financirati mora biti istaknuta u javnom natječaju.

IV. POSTUPAK FINANCIRANJA I UGOVARANJA

 *IV.1. Javni natječaj*

Članak 12.

 Financiranje programa i projekata provodi se putem natječaja ili javnoga poziva (u nastavku: Natječaj).

 Provedbom natječaja osigurava se transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja.

Članak 13.

 Financijska sredstva, bez objavljivanja natječaja, dodjeljuju se izravno samo u slučajevima utvrđenim zakonom i drugim važećim propisima.

 Članak 14.

 U slučajevima iz članka 13. ovoga Pravilnika, Općina je dužna s udrugom, kao korisnikom financijskih sredstava, sklopiti ugovor o izravnoj dodjeli sredstava i poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

 *IV.2. Tijelo za pripremu i provedbu javnog natječaja*

Članak 15.

 Pripremu natječaja i natječajne dokumentacije te provedbu natječaja u skladu s ovim Pravilnikom, Uredbom i drugim propisima Povjerenstvo za provedbu natječaja (u nastavku: Povjerenstvo).

 Povjerenstvo je nezavisno stručno ocjenjivačko tijelo kojega osniva te njegove članove imenuje općinski načelnik iz redova predstavnika općine, predstavnika organizacija civilnog društva, predstavnika znanstvenih i stručnih institucija i nezavisnih stručnjaka za područja obuhvaćena prioritetnim područjima natječaja, a ima predsjednika i dva člana.

 Zadaće Povjerenstva prilikom pripreme i provedbe natječaja su:

- predložiti natječajnu dokumentaciju,

- pratiti tijek javnog objavljivanja i provedbe natječaja,

- surađivati sa službenicima Jedinstvenog upravnog odjela,

- komunicirati pisanim putem s prijaviteljem u svezi zahtjeva za dodatnim pojašnjenjima natječajne dokumentacije,

- temeljem provedene ocjene prijava, izraditi privremenu rang-listu s popisom prijava,

- utvrditi prijedlog odluke o financiranju projekata i programa udruga,

- organizirati stručno praćenje provedbe projekata financiranih na temelju natječaja,

- pripremati izvještaje o provedbi i rezultatima natječaja.

 *IV.3. Dokumentacija za provedbu natječaja*

Članak 16.

 Dokumentaciju za provedbu natječaja, na prijedlog Povjerenstva, utvrđuje općinski načelnik.

 Obvezna natječajna dokumentacija obuhvaća:

- odluku o načinu raspodjele raspoloživih sredstava namijenjenih financiranju programa i projekata koje u određenom području provode udruge,

- tekst natječaja,

- upute za prijavitelje,

- obrasce za prijavu programa ili projekta i to: obrazac A, obrazac B i obrazac C,

- popis priloga koje je potrebno priložiti uz prijavu,

- obrazac za ocjenu kvalitete/vrijednosti programa ili projekta,

- izjavu o nepostojanju dvostrukog financiranja.

 Kao prilog financijskom planu dostavljaju se dokumenti na osnovu kojih je isti utvrđen (ponude, izjave suradnika o cijeni njihovih usluga, procjene troškova i slično).

Članak 17.

 Program i projekt prijavljuju se na propisanim obrascima koji su sastavni dio uputa za prijavitelje.

 Sva dokumentacija natječaja, po svome obliku i sadržaju, mora biti u skladu s odredbama Uredbe i ovoga Pravilnika.

 Obrasci, koji su sastavni dio dokumentacije javnog natječaja, popunjavaju se uglavnom putem računala ili čitko ručnim ispisom te šalju obvezno u papirnatom obliku.

 Svi propisani obrasci trebaju biti popunjeni i vlastoručno potpisani od strane ovlaštene osobe podnositelja zahtjeva i voditelja programa ili projekta, ovjereni službenim pečatom udruge i dostavljeni u izvorniku u broju primjeraka koji je propisan uvjetima natječaja.

 Obvezni obrasci koje sadržava natječajna dokumentacija su obrazac opisa programa ili projekta i obrazac proračuna projekta.

 Dokumentacija za prijavu u papirnatom obliku šalje se preporučeno poštom, kurirom ili osobno (predaja u pisarnici općine) u zatvorenoj omotnici, na adresu sjedišta Općine, uz napomenu na koji javni natječaj se odnosi.

 *IV.4. Objava natječaja*

Članak 18.

 Tekst natječaja sadrži osnovne podatke o području koje će se financirati, prihvatljivim prijaviteljima, financijskim sredstvima koja se mogu dodijeliti na temelju natječaja, rokovima i načinu prijave i mjestu na kojem su dostupne upute za prijavitelje, obrasci za prijavu i ostala natječajna dokumentacija.

 Tekst natječaja sa cjelokupnom natječajnom dokumentacijom objavljuje se na mrežnim stranicama i oglasnoj ploči Općine.

 *IV.5. Rokovi za provedbu natječaja*

Članak 19.

 Natječaj za podnošenje prijedloga projekta ili programa otvoren je za prijavu najmanje 30 dana od dana javnog objavljivanja na mrežnoj stranici Općine.

 Ocjenjivanje prijavljenih projekata ili programa, donošenje odluke o financiranju projekta ili programa i vrijeme potpisivanja ugovora s udrugama čiji su projekti ili programi prihvaćeni za financiranje mora biti dovršeno u roku od 35 dana, računajući od zadnjeg dana za dostavu prijava programa ili projekta, osim ako se ne radi o natječaju koji se provodi u dvije ili više razina procjene te ako posebnim propisom nisu određeni duži rokovi.

 *IV.6. Provjera ispunjavanja propisanih uvjeta natječaja*

Članak 20.

 Po isteku roka za podnošenje prijava na natječaj provjeru ispunjavanja propisanih uvjeta natječaja obavlja Povjerenstvo.

 U pisarnici Općine evidentiraju se sve zaprimljene prijave, svakom zahtjevu dodjeljuje se evidencijski ili urudžbeni broj, te se iste prosljeđuju Povjerenstvu koje provjerava ispunjavaju li prijave propisane uvjete natječaja.

 Osobe koje sudjeluju u radu Povjerenstva potpisuju izjavu o nepristranosti i povjerljivosti kojom potvrđuju da se niti one niti članovi njihove obitelji ne nalaze u sukobu interesa.

 Istom izjavom osoba potvrđuje i da nema osobnih interesa kojima može utjecati na nepristranost rada Povjerenstva čiji je član, da će u obavljanju dužnosti na koju je imenovana postupati časno, pošteno, savjesno, odgovorno i nepristrano čuvajući povjerljivost podataka i informacija i vlastitu vjerodostojnost i dostojanstvo dužnosti koja joj je povjerena od strane Općine.

 U slučaju saznanja da se nalazi u sukobu interesa, član Povjerenstva obvezan je o tome odmah izvijestiti ostale članove Povjerenstva te se izuzeti iz postupka ocjenjivanja prijava.

 O rješavanju sukoba interesa općinski načelnik odlučuje za svaki slučaj zasebno, a u slučaju kada se utvrdi sukob interesa općinski načelnik će članu Povjerenstva koji je u sukobu interesa imenovati zamjenu.

Članak 21.

 Prigodom provjere ispunjavanja propisanih uvjeta natječaja Povjerenstvo utvrđuje:

- je li prijava dostavljena na pravi natječaj i u zadanom roku,

- jesu li dostavljeni, potpisani i ovjereni svi obvezni obrasci,

- je li dostavljena sva obvezna popratna dokumentacija,

- je li zatraženi iznos sredstava unutar financijskih pragova postavljenih u natječaju,

- te provjerava ispunjavanje drugih propisanih uvjeta natječaja.

 Niti jedna prijava ne smije biti odbijena iz razloga koji nisu navedeni u natječaju, kao što ne smije biti prihvaćena niti jedna prijava koja ne udovoljava, kumulativno svim propisanim uvjetima natječaja.

Članak 22.

 Ocjena ispunjavanja propisanih uvjeta natječaja ne smije trajati duže od sedam dana od dana isteka roka za podnošenje prijava na natječaj, nakon čega predsjednik Povjerenstva donosi odluku o tome koje prijave će biti upućene na stručno ocjenjivanje.

Članak 23.

 Udruge čije prijave ne zadovoljavaju propisane uvjete natječaja o tome trebaju biti obaviještene pisanim putem u roku od osam dana od dana donošenja odluke iz članka 22. ovoga Pravilnika.

 Udruge koje su dobile obavijest da njihova prijava ne ispunjava propisane uvjete natječaja mogu, u roku od 8 dana od primitka obavijesti, izjaviti prigovor na odluku iz članka 22. ovoga Pravilnika.

 O prigovoru odlučuje općinski načelnik u roku od tri dana od dana primitka prigovora.

 U slučaju prihvaćanja prigovora, prijava će biti upućena u daljnju proceduru, a u slučaju neprihvaćanja prigovora prijava će biti odbijena.

 Prigovor ne odgađa daljnju provedbu postupka javnoga natječaja.

 *IV.7. Ocjenjivanje prijavljenih programa ili projekata i javna objava rezultata*

Članak 24.

 Sve prijave, za koje je utvrđeno da ispunjavaju propisane uvjete natječaja, Povjerenstvo ocjenjuje sukladno propisanim kriterijima, te izrađuje prijedlog za odobravanje financijskih sredstava i isti dostavlja općinskom načelniku.

 *IV.8. Donošenje odluke o dodjeli financijskih sredstava*

Članak 25.

 Odluku o dodjeli financijskih sredstava za programe ili projekte udruga donosi općinski načelnik.

 *IV.9. Javna objava rezultata natječaja i dostava pisanog odgovora sudionicima natječaja*

Članak 26.

 Nakon donošenja odluke o dodjeli financijskih sredstava za programe ili projekte, Općina će javno, na svojim na mrežnim stranicama i oglasnoj ploči, objaviti rezultate natječaja s podacima o udrugama, programima ili projektima kojima su odobrena sredstva i iznosima odobrenih sredstava financiranja.

 Općina, u roku od osam dana od donošenja odluke o dodjeli financijskih sredstava za programe ili projekte, obavijestit će udruge čiji projekti ili programi nisu prihvaćeni za financiranje o razlozima nefinanciranja njihova projekta ili programa uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog projekta ili programa.

 *IV.10. Mogućnost naknadnog uvida u ocjenu predloženog projekta i*

 *prigovor na odluku o dodjeli financijskih sredstava*

Članak 27.

 Udrugama kojima nisu odobrena financijska sredstva može se, na njihov zahtjev, omogućiti uvid u zbirnu ocjenu njihovog programa ili projekta, u roku od osam dana od dana donošenja odluke o dodjeli financijskih sredstava za programe ili projekte uz pravo Općine da zaštiti tajnost podataka o osobama koje su ocjenjivale program ili projekt.

Članak 28.

 Udruge koje su nezadovoljne odlukom o dodjeli financijskih sredstava za programe ili projekte mogu podnijeti prigovor na odluku iz članka 25. ovoga Pravilnika.

 Prigovor se može podnijeti u roku od osam dana od dana primitka obavijesti o rezultatima natječaja.

 O prigovoru odlučuje općinski načelnik u roku od osam dana od dana primitka prigovora.

 Prigovor se može podnijeti isključivo na natječajni postupak.

 Prigovor se ne može podnijeti na odluku o neodobravanju sredstava ili na visinu dodijeljenih sredstava.

 Postupak dodjele financijskih sredstava udrugama je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku, nego se postupak utvrđuje uvjetima natječaja sukladno ovom Pravilniku i drugim propisima.

 *IV.11. Sklapanje ugovora o financiranju programa ili projekata s udrugama kojima je odobreno financiranje*

Članak 29.

 Općina će s udrugom kojoj je odobreno financiranje programa ili projekta (u daljnjem tekstu: Korisnik financiranja) potpisati ugovor o financiranju u roku od 30 dana od dana donošenja odluke o financiranju programa ili projekta.

 U slučaju da je odobreno samo djelomično financiranje programa ili projekta, Povjerenstvo ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, a u tomu slučaju rok za ugovaranje produžuje se za 30 dana.

 Prilikom pregovaranja, Povjerenstvo će prioritet financiranja staviti na aktivnostima koje će učinkovitije ostvariti ciljeve iz razvojnih i strateških dokumenata Općine.

Članak 30.

 Ugovor o financiranju programa ili projekata sastoji se od općih uvjeta, koji moraju biti isti za sve Korisnike financiranja u okviru jednog natječaja i posebnog dijela.

 Postupak ugovaranja, opći uvjeti ugovora o financiranju te njegovi posebni uvjeti provest će se i utvrditi sukladno Uredbi i drugim propisima.

 *IV.12. Praćenje provedbe odobrenih i financiranih programa i projekata*

 *i vrednovanje provedenih natječaja*

Članak 31.

 Općina će, u suradnji s Korisnikom financiranja, pratiti provedbu financiranih programa ili projekata udruga.

 Rezultati praćenja i vrednovanja financiranih programa ili projekata, odnosno natječaja koristit će se za planiranje budućih natječaja, razvoj relevantnih programa i strategija i oblikovanje javnih politika.

 Za poslove praćenja i vrednovanja Općina će osigurati stručnjake iz redova službenika Jedinstvenog upravnog odjela i/ili vanjskih suradnika.

 Oblici praćenja provedbe aktivnosti i namjenskog trošenja sredstava iz javnih izvora u okviru ugovorenog programa ili projekta obuhvaćaju:

- pregled svih izvještaja (programskih i financijskih) u odnosu na svaki potpisani ugovor na temelju kojih su dodijeljena financijska sredstva bez obzira na njihovu visinu i namjenu,

- obvezni terenski posjet udruzi i partnerima radi provedbe provjere za sve programe i projekte čije je razdoblje provedbe najmanje godinu dana i čija vrijednost premašuje 50.000 kuna.

 Vrednovanje provedenog programa ili projekta provodi se sukladno Uredbi.

 *IV.13. Neodobravanje i neisplaćivanje financijskih sredstava (zabrana dvostrukog financiranja)*

Članak 32.

 Bez obzira na kvalitetu predloženog programa ili projekta, Općina neće odobriti financijska sredstva za aktivnosti koje se već financiraju iz državnog proračuna i po posebnim propisima kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

 *IV.14. Obveza dostavljanja podataka, financijskih i opisnih izvještaja*

Članak 33.

 Korisnik financiranja dužan je Općini dostaviti sve potrebne podatke o provođenju programa ili projekta, sukladno Uredbi.

 Izvještaji se sastoje od opisnog dijela i financijskog dijela.

 Uz opisna izvješća dostavljaju se popratni materijali kao što su isječci iz novina, video zapisi, fotografije i dr.

 U financijskom izvještaju navode se cjelokupni troškovi programa, projekta ili manifestacije, neovisno o tome iz kojega su izvora financirani.

 Obvezno se dostavljaju i dokazi o nastanku troška podmirenog iz sredstava Općine (preslike faktura, ugovora o djelu ili ugovora o autorskom honoraru s obračunima istih i sl.), te dokazi o plaćanju istih (preslika naloga o prijenosu ili izvoda sa žiro računa).

V. FINANCIJSKE ODREDBE

Članak 34.

 Odobrena financijska sredstva Korisnik financiranja dužan je utrošiti isključivo za realizaciju programa ili projekta utvrđenog ugovorom.

 Sredstva se smatraju namjenski utrošenima ako su korištena isključivo za financiranje prihvatljivih i opravdanih troškova u realizaciji projekta ili programa utvrđenog ugovorom.

 Svako odstupanje od proračuna bez odobrenja Općine smatrat će se nenamjenskim trošenjem sredstava.

 *V.1. Prihvatljivi i neprihvatljivi troškovi*

Članak 35.

 Prihvatljivi troškovi su troškovi koje je imao Korisnik financiranja te koji ispunjavaju sve sljedeće kriterije:

- nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora,

- moraju biti navedeni u ukupnom predviđenom proračunu programa ili projekta,

- nužni su za provođenje programa ili projekta koji je predmetom dodjele financijskih sredstava,

- mogu biti identificirani i provjereni i koji su računovodstveno evidentirani kod Korisnika financiranja prema važećim propisima o računovodstvu neprofitnih organizacija,

- trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

Članak 36.

 U skladu s prihvatljivim troškovima iz prethodnoga članka i kada je to relevantno za poštivanje propisa o javnoj nabavi, prihvatljivim se smatraju sljedeći izravni troškovi Korisnika financiranja i njegovih partnera:

- troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću i naknade, honorari i drugo sukladno odredbama ovoga Pravilnika i Uredbe,

- troškovi honorara vanjskih suradnika angažiranih na programu ili projektu,

- putni troškovi i troškovi dnevnica za zaposlenike i druge osobe koje sudjeluju u programu ili projektu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna,

- troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama,

- troškovi potrošne robe,

- troškovi podugovaranja,

- administrativni troškovi,

- troškovi koji izravno proistječu iz zahtjeva ugovora, uključujući troškove financijskih usluga.

 *V.2. Doprinosi u naravi*

Članak 37.

 Doprinosi u naravi, koji se moraju posebno navesti u proračunu programa ili projekta, ne predstavljaju stvarne izdatke i nisu prihvatljivi troškovi.

 Ukoliko drugačije nije navedeno u ugovoru o dodjeli financijskih sredstava, doprinosi u naravi ne mogu se tretirati kao sufinanciranje od strane udruge.

 Troškovi zaposlenika koji rade na programu ili projektu ne predstavljaju doprinos u naravi i mogu se smatrati kao sufinanciranje u proračunu programa ili projekta kada ih plaća Korisnik financiranja ili njegovi partneri.

 Ukoliko opis programa ili projekta predviđa doprinose u naravi, takvi se doprinosi moraju osigurati.

 *V.3. Volonterski rad*

Članak 38.

 Kada je to utvrđeno uvjetima natječaja i ugovorom, doprinos rada volontera može biti priznat kao oblik sufinanciranja.

 Ako nije drugačije izračunata vrijednost pojedine vrste usluga, vrijednost volonterskog rada određuje se u jednakom iznosu za sve potencijalne prijavitelje programa i projekta u iznosu od 33,00 kuna/sat.

 Korisnik financiranja, koji će na provedbi programa ili projekta angažirati volontere, može odrediti stvarnu vrijednost volonterskog rada, koja može biti i veća od navedenog prihvatljivog iznosa.

 Za potrebe izvještavanja o pokazateljima provedbe programa ili projekata, Korisnik financiranja će izvještavati samo u okvirima vrijednosti volonterskog sata iz stavka 2. ovoga članka.

 V.4. *Neprihvatljivi troškovi*

Članak 39.

 Prihvatljivim se neće smatrati sljedeći troškovi Korisnika financiranja:

- dugovi i stavke za pokrivanje gubitaka ili dugova,

- dospjele kamate,

- stavke koje se već financiraju iz javnih izvora,

- kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta,

- gubici na tečajnim razlikama,

- zajmovi trećim stranama,

- troškovi reprezentacije i hrane (osim u iznimnim slučajevima kada se kroz pregovaranje s Jedinstvenim upravnim odjelom Općine dio tih troškova može priznati kao prihvatljiv trošak),

- troškovi smještaja.

 *V.5. Plaćanje i modeli plaćanja*

Članak 40.

 Općina, svakim pojedinačnim natječajem definirat će model, odnosno načine i postupke plaćanja, sukladno odredbama Uredbe i ovoga Pravilnika.

 U slučaju da Općini, niti jedan od Uredbom predviđenih modela plaćanja ne bude prihvatljiv, ista može utvrditi i drugačiji model plaćanja, koji u oba primjera mora biti istaknut u natječaju.

 *V.6. Udio sufinanciranja programa ili projekta*

Članak 41.

 Općina, svakim pojedinim natječajem, definirat će obvezu i minimalni postotak sufinanciranja provedbe projekta ili programa od strane Korisnika sufinanciranja.

VI. VRIJEME TRAJANJA FINANCIRANJA

Članak 42.

 Sva financijska sredstva koja Općina dodjeljuje putem natječaja odnose se, u pravilu, na aktivnosti koje će se provoditi u kalendarskoj godini za koju se raspisuju.

VII. NAJVIŠI UKUPAN IZNOS FINANCIJSKIH SREDSTAVA

 I ISPLATA ODOBRENIH SREDSTAVA

Članak 43.

 Visina sredstava koje će svaki korisnik financijskih sredstava ostvariti iz proračuna Općine Hrvatska Dubica bit će definirana kroz postupak propisan ovim Pravilnikom, u skladu s kriterijima za svako pojedino područje raspisano natječajem.

VIII. OBVEZA DOKUMENTIRANJA PROJEKTNIH AKTIVNOSTI, KONAČAN IZNOS FINANCIRANJA I POVRAT SREDSTAVA

 *VIII.1. Obveza dokumentiranja projektnih aktivnosti od strane korisnika financiranja*

Članak 44.

 Korisnik financiranja je obvezan voditi precizne i redovite evidencije vezane uz provođenje programa ili projekta koristeći odgovarajuće računovodstvene sustave sukladno propisima o računovodstvu neprofitnih organizacija.

 Svi dokumenti vezani uz program ili projekt moraju biti lako dostupni i arhivirani na način koji omogućuje jednostavan pregled, a Korisnik financiranja je dužan obavijestiti Općinu o njihovoj točnoj lokaciji.

Članak 45.

Pored izvještaja navedenih u ovom Pravilniku, Jedinstveni upravni odjel od Korisnika financiranja može tražiti:

- računovodstvenu evidenciju (kompjuterski ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka,

- dokaze o postupcima nabave poput natječajne dokumentacije, ponuda od sudionika natječaja i izvještaja o procjenama,

- dokaze o obvezama poput ugovora i drugih obvezujućih dokumenata,

- dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde) itd.,

- dokaze o primitku roba, poput potvrda o isporučenoj robi dobavljača,

- dokaze o završetku radova, poput potvrda o prihvaćanju ili primopredajnih zapisnika,

- dokaze o kupnji, poput računa i priznanica,

- dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača,

- za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja,

- evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja.

Članak 46.

 Korisnik financiranja je obvezan davatelju financijskih sredstava i drugim nadležnim tijelima omogućiti nadzor i kontrolu na licu mjesta, te poduzeti sve mjere da olakša njihov rad.

 Korisnik financiranja dužan je podnositi izvješće sukladno Zakona o financijskom poslovanju i računovodstvu neprofitnih organizacija („Narodne novine“ broj: 121/14) i Pravilniku o izvještavanju u neprofitnom računovodstvu i registru neprofitnih organizacija („Narodne novine“ broj: 31/15).

*VIII.2. Konačan iznos financiranja*

Članak 47.

 Konačan iznos koji Općina treba isplatiti Korisniku financiranja ne može biti veći od najvišeg iznosa sredstava navedenih u ugovoru čak i ako ukupan zbroj prihvatljivih troškova premaši procijenjeni ukupan proračun naveden u obrascu proračuna programa ili projekta.

 Kao dopuna i bez prejudiciranja prava na raskid ugovora sukladno odredbama Uredbe, Općina će, temeljem obrazložene odluke ako se program ili projekt ne provodi ili se neadekvatno, djelomično ili sa zakašnjenjem provodi, smanjiti financijska sredstva prvobitno predviđena u skladu sa stvarnim provođenjem programa ili projekta pod uvjetima sadržanim u ugovoru.

 U slučaju umanjenja poreznih proračunskih prihoda Općine u tijeku financiranja projekta/programa/aktivnosti, ista može, radi očuvanja proračunske stabilnosti, umanjiti sredstva Korisniku financiranja, a u slučaju većih proračunskih nestabilnosti može ih svesti na sredstva isplaćena do trenutka nastupa proračunskih nestabilnosti, a u tom slučaju će odmah Korisnika financiranja sredstava obavijestiti o nastupu navedenih okolnosti koje će se evidentirati zapisnikom te izmjenama i dopunama Ugovora o financiranju programa /projekta/aktivnosti.

*VIII.3. Povrat sredstava*

Članak 48.

 Općina će od korisnika financiranja u pisanom obliku zatražiti povrat sredstava za provedbu odobrenog programa ili projekta u slučaju kada utvrdi da Korisnik financiranja:

- nije realizirao program ili projekt utvrđen proračunom i ugovorom,

- nije utrošio sva odobrena sredstva,

- sredstva nije koristio namjenski,

- neopravdanih razloga nije podnio izvješće u propisanom roku.

Članak 49.

 Korisnik financiranja, najkasnije u roku od 30 dana od primitka zahtjeva, osim u iznimnim, jasno obrazloženim slučajevima, sukladno uputama Općine da to učini, vratiti sve iznose uplaćene preko utvrđenog konačnog iznosa, kao i sva neutrošena sredstva te nenamjenski utrošena sredstva.

 Ukoliko Korisnik financiranja ne vrati sredstva u ostavljenomu roku Općina će povećati dospjele iznose dodavanjem zatezne kamate.

 Korisnik financiranja, iznose koji se treba vratiti, može realizirati prijebojem međusobnih potraživanja s Općinom, a što neće utjecati na pravo ugovornih strana da se dogovore o plaćanju u ratama.

Članak 50.

 U slučaju kada Korisnik financiranja nije vratio sredstva sukladno odredbama prethodnoga članka, Općina Hrvatska Dubica aktivirat će sredstva osiguranja plaćanja koja je Korisnik financiranja, sukladno uvjetima natječaja, dostavio prije potpisivanja ugovora.

 Sredstva osiguranja plaćanja, koja ne budu realizirana, vraćaju se Korisniku financiranja nakon prihvaćanja konačnog izvještaja o provedbi programa ili projekta.

Članak 51.

 U slučaju kada Korisnik financiranja ne vrati sredstva Općina će donijeti odluku da se prijave koje na natječaj pristignu od strane toga prijavitelja u narednom razdoblju od pet godina neće razmatrati.

 U tom slučaju, takva odredba mora biti istaknuta u natječaju.

*IX.* ZAVRŠNE ODREDBE

Članak 52.

 Korisnik financiranja ne smije sudjelovati u izbornoj ili drugoj promidžbi političke stranke, koalicije ili nezavisnog kandidata, davati izravnu potporu političkoj stranci, koaliciji ili nezavisnom kandidatu niti prikupljati financijska sredstva za financiranje političkih stranaka, koalicija ili nezavisnih kandidata za sve vrijeme trajanja ugovora.

 Ako se Korisnik financiranja ponaša protivno odredbi iz stavka 1. ovoga članka Općina može obustaviti daljnju isplatu sredstava Korisniku financiranja i raskinuti ugovor o financiranju. Ukoliko je Korisniku financiranja isplaćeno više od 2/3 sredstava, odnosno ako su mu isplaćena ugovorena sredstva u cijelosti, isti neće imati pravo prijave na javni natječaj za narednu godinu.

 U slučaju iz prethodnoga stavka takva odredba mora biti istaknuta u javnom natječaju.

Članak 53.

 U slučaju određenih događanja (manifestacija, posebnih protokola i slično) organiziranih od strane Općine ili sličnih događanja kojima je Općina pokrovitelj, Korisnik financiranja dužan je odazvati se pozivu Općine ili organizatora događanja na sudjelovanje u tom događanju.

 Ako Korisnik financiranja iz neopravdanih razloga odbije sudjelovanje u događanju iz stavka 1. ovoga članka, Općina može obustaviti daljnju isplatu sredstava Korisniku financiranja i raskinuti ugovor o financiranju. Ukoliko je korisniku isplaćeno više od 2/3 sredstva, odnosno ako su mu isplaćena ugovorena sredstva u cijelosti, isti neće imati pravo prijave na javni natječaj za narednu godinu.

 U slučaju iz prethodnog stavka, takva odredba mora biti istaknuta u javnom natječaju/pozivu.

Članak 54.

 Jedinstveni upravni odjel, u roku od 30 dana od dana stupanja na snagu ovog Pravilnika, izradit će jedinstvene obrasce natječajne dokumentacije temeljem kojih će udruge prijavljivati svoje programe ili projekte za sva prioritetna područja.

Članak 55.

 Na sva pitanja koja nisu uređena ovim Pravilnikom ili dokumentacijom javnog natječaja primjenjuju se odredbe zakona, Uredbe i drugih odgovarajućih propisa.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 56.

 Ovaj Pravilnik stupa na snagu dan nakon dana objave u „Službenom vjesniku“, službenom glasilu Općine Hrvatska Dubica, a isti će se objaviti i na mrežnoj stranici Općine Hrvatska Dubica.

 OPĆINSKI NAČELNIK

 Tomislav Mateljak